|  |  |
| --- | --- |
| RH/ JLS/: *OPĆINA VIŠKOVO***RKP: *31171***  | **Razina:** ***23*****Matični broj:** ***2540550*****OIB: *28350474809*** **NKD oznaka djelatnosti:** ***8411*****IBAN:** ***HR372412009184950005*** |

# B I LJ E Š K E

UZ KONSOLIDIRANE FINANCIJSKE IZVJEŠTAJE

PRORAČUNA OPĆINE VIŠKOVO ZA RAZDOBLJE

OD 1. SIJEČNJA DO 31. PROSINCA 2019. GODINE

Uvodna bilješka

Financiranje javnih rashoda i izdataka Općine Viškovo u razdoblju od 1. siječnja do 31. prosinca 2019. godine vršeno je temeljem Proračuna Općine Viškovo koji je donesen 20. prosinca 2018. godine na 20. sjednici Općinskog vijeća (Službene novine Općine Viškovo, broj 20/18.), nadalje, temeljem 1. izmjena i dopuna Proračuna donesenih na 29. sjednici Općinskog vijeća, održanoj 11. rujna 2019. godine (Službene novine Općine Viškovo, broj 17/19.) i 2. izmjena i dopuna Proračuna donesenih na 33. sjednici Općinskog vijeća, održanoj 18. prosinca 2019. godine (Službene novine Općine Viškovo, broj 22/19.). Tijekom izvještajnog razdoblja izvršene su tri preraspodjele temeljem odluka Općinske načelnice, donesenih 24. srpnja, 31. listopada i 31. prosinca 2019. godine.

Konsolidirani financijski izvještaji za razdoblje od 1. siječnja do 31. prosinca 2019. godine sastavljeni su na temelju članka 18. Pravilnika o financijskom izvještavanju u proračunskom računovodstvu („Narodne novine“, broj 3/15., 93/15., 135/15., 2/17., 28/17.,112/18. i 126/19.).

Konsolidiranjem su obuhvaćeni financijski izvještaji općinskih proračunskih korisnika, i to:

* Dječjeg vrtića Viškovo i
* Javne ustanove Narodne knjižnice i čitaonice Halubajska zora,

dok se proračunski korisnici :

* Mjesni odbor Marčelji,
* Vijeće srpske nacionalne manjine i
* Vijeće bošnjačke nacionalne manjine

financiraju u okviru proračuna Općine Viškovo i nemaju svoj račun pa ne sastavljaju zasebne financijske izvještaje, odnosno njihove su aktivnosti u cijelosti iskazane u proračunu i obuhvaćene u financijskim izvještajima na razini 22.

*I Bilješke uz Izvještaj o prihodima i rashodima, primicima i izdacima*

**Bilješka broj 1.**

Prihodi poslovanja (AOP 001) konsolidiranog proračuna Općine Viškovo u razdoblju od 1. siječnja do 31. prosinca 2019. godine ostvareni su u iznosu od ukupno 56.295.218 kn i za 1,2% su veći u odnosu na isto razdoblje 2018. godine. Do povećanja u odnosu na 2018. godinu došlo je najvećim dijelom zbog većeg ostvarenja prihoda od poreza, prihoda od pomoći i prihoda od imovine.

U okviru ove stavke prihodi proračuna iznose 54.435.672 kn ili 96,7% ukupnih prihoda, a na konsolidirane prihode proračunskih korisnika odnosi se 1.859.545 kn ili 3,3%, od kojih konsolidirani prihodi Dječjeg vrtića Viškovo iznose 1.713.595 kn te konsolidirani prihodi JU knjižnice i čitaonice Halubajska zora iznose 145.950 kn.

Mjesni odbor Marčelji, Vijeće srpske nacionalne manjine i Vijeće bošnjačke nacionalne manjine ne ostvaruju prihode.



U usporedbi s istim razdobljem prošle godine, ukupno konsolidirani prihodi proračunskih korisnika su veći su za 52.171 kn ili za 2,9% zbog povećanja prihoda za sufinanciranje cijene usluga Dječjeg vrtića Viškovo zbog povećanja iznosa sufinanciranja roditelja za upisanu djecu u novoj pedagoškoj 2019./2020. godini, kao i zbog primljene donacije za opremanje dvorišta. Konsolidirani prihodi Knjižnice Halubajska zora neznatno su manji u odnosu na prethodnu godinu, odnosno za 128 kn te kao takvi nemaju utjecaj na ukupno odstupanje konsolidiranih prihoda u odnosu na prethodnu godinu. Ukupno ostvareni konsolidirani prihodi proračunskih korisnika evidentirani su u okviru podskupine 636 (AOP 063), 641 (AOP 075), 663 (AOP 127) i 652 (AOP 111), odnosno odjeljka 6526 (AOP 116), dok u okviru ostalih podskupina proračunski korisnici ne ostvaruju prihode.

**Bilješka broj 2.**

Prihodi od poreza (AOP 002) su u ovom izvještajnom razdoblju iznosili 35.331.796 kn što je 5,7% više u odnosu na ostvarenje u istom razdoblju 2018. godine. Na povećanje poreznih prihoda utjecalo je najvećim dijelom povećanje prihoda od poreza na dohodak. Međutim, nemoguće je objektivno utvrditi stvarne razloge koji su, i u kojoj mjeri, utjecali na njihov rast jer jedinicama lokalne samouprave nisu dostupni odgovarajući podaci iz ukupnog sustava evidencija Porezne uprave temeljem kojih bi se moglo analizirati kretanje prihoda od poreza na dohodak i poreznih obveznika na području iste.

Prihodi od poreza na dohodak (AOP 003) ostvareni su u iznosu od 31.237.048 kn, što je 8,1% više u odnosu na 2018. godinu. Od ukupnog ostvarenog prihoda za usluge Porezne uprave izdvojeno je na teret rashoda 1% ili 312.370,48 kn poreznih prihoda.

Porezi na imovinu (AOP 018) izvršeni su u iznosu od 3.693.085 kn, odnosno 9,7% manje u odnosu na 2018. godinu, a odnose se na povremene poreze na imovinu (AOP 022), odnosno na porez na promet nekretnina koji je realiziran u iznosu od 3.674.715 kn ili 9,9% manje te na poreze na kuće za odmor koji su realizirani u iznosu od 18.370 kn ili 104,9% više, što zbog manjeg apsolutnog iznosa nema veći utjecaj na iskazano odstupanje ove grupe prihoda. Razloge odstupanja u realizaciji poreza na promet nekretnina, odnosno dinamiku njihove naplate po godinama, nije moguće utvrditi, s obzirom da Općina nema mogućnosti uvida u analitičke podatke o potraživanjima poreza na promet nekretnina, niti o obveznicima i prometu nekretnina na području općine tijekom godine, kao ni o odobrenoj obročnoj naplati istih jer je razrez i naplata navedenih poreza isključivo u nadležnosti Porezne uprave.

Prihodi od poreza na robu i usluge (AOP 024) smanjeni su u odnosu na isto razdoblje 2018. godine za ukupno 13% te iznose 401.663 kn, od čega su prihodi od poreza na promet (AOP 026) koji se odnose na porez na potrošnju alkoholnih i bezalkoholnih pića ostvareni u iznosu od 383.703 kn i za 11,4% manje u odnosu na isto razdoblje prethodne godine s obzirom na smanjenje prijavljenog prometa alkoholnih i bezalkoholnih pića od strane ugostiteljskih objekata tijekom ovog izvještajnog razdoblja, te porezi na korištenje dobara ili izvođenje aktivnosti (AOP 028) koji se odnose na prihode od poreza na tvrtku u iznosu od 17.960 kn i manji su za 36,5% u odnosu na prethodnu godinu. Smanjenje ovih prihoda rezultat je izmjene poreznih propisa kojima je od 2018. godine propisano ukidanje istog pa je u ovom izvještajnom razdoblju ostvarena samo naplata dospjelih potraživanja iz prethodnih godina na temelju poduzetih mjera naplate.

**Bilješka broj 3.**

Pomoći iz inozemstva (darovnice) i od subjekata unutar općeg proračuna (AOP 045) su u ovom izvještajnom razdoblju ostvarene u iznosu od 3.084.023 kn, što je gotovo 7 puta više u odnosu na ostvarenje u istom razdoblju prošle godine, a odnose se na:

* tekuće pomoći (AOP 055) koje iznose 179.906 kn, a odnose se na pomoći primljene od Primorsko-goranske županije na ime pomoći zaposlenicima Brodogradilišta 3. maj iz Fonda solidarnosti PGŽ u iznosu od 151.500 kn, na pomoći za financiranje troškova provedbe izbora za EU parlament u iznosu od 306 kn i za izbore nacionalnih manjina u iznosu od 1.000 kn, za organizaciju Poduzetničkog dana u iznosu od 10.000 kn i 17.100 kn na ime pomoći za nabavku ogrjeva socijalno ugroženim obiteljima,
* kapitalne pomoći (AOP 056) iznose 777.187 kn, a odnose na pomoć Ministarstva turizma u iznosu od 61.650 kn za Bike sharing sustav te pomoći Primorsko-goranske županije za Bike sharing sustav u iznosu od 70.000 kn, za uređenje rodne kuće Ivana Matetića Ronjgova u iznosu od 30.000 kn, za projektnu dokumentaciju nove škole u Marinićima 500.000 kn, za izgradnju atletske staze na pomoćnom nogometnom igralištu Halubjan 100.000 kn te 15.537 kn za otkup zemljišta za cestu Trampi-Marinići
* tekuće pomoći temeljem prijenosa EU sredstava (AOP 067) u iznosu od 1.003.850 kn koje su ostvarene od Hrvatskog zavoda za zapošljavanje prema ugovoru o stručnom osposobljavanju u iznosu od 5.562 kn te prihoda od projekta za socijalno uključivanje i zapošljavanje marginaliziranih skupina „Znanjem do posla“ u iznosu od 222.818 kn, nadalje od Ministarstva okoliša u iznosu od 77.676 kn za projekt „Viškovo reciklira“ te prihoda od Ministarstva za demografiju, obitelj, mlade i socijalnu politiku za projekt „Zaželi“ -Program „Ruke pomažu“ za zapošljavanje žena u iznosu od 697.794 kn.
* kapitalne pomoći temeljem prijenosa EU sredstava u iznosu od 1.000.000 kn za izgradnju spoja na spojnu cestu Brnasi-Dovičići.
* pomoći proračunskim korisnicima iz proračuna koji im nije nadležan (AOP 063) ostvarene su u iznosu od 123.080 kn, a čine ih tekuće pomoći proračunskom korisniku Dječjem vrtiću Viškovo u iznosu od 58.080 kn za provedbu programa predškole, programa za darovitu djecu i programa za djecu s poteškoćama u razvoju te kapitalne pomoći proračunskom korisniku JU knjižnica i čitaonica Halubajska zora od Ministarstva kulture u iznosu od 60.000 kn, te od Primorsko-goranske županije u iznosu od 5.000,00 kn za nabavku knjiga.

**Bilješka broj 4.**

Prihodi od imovine (AOP 074) ostvareni su u iznosu od 2.459.054 kn, odnosno 44,2% više u odnosu na prihode ostvarene u 2018. godini. Odnose se na prihode od financijske imovine (AOP 075) koji su izvršeni u iznosu od 83.623 kn i koji se u cijelosti odnose na prihode od zateznih kamata (AOP 078), te na prihode od nefinancijske imovine (AOP 083) koji su izvršeni u iznosu od 2.363.719 kn od čega naknade za koncesije (AOP 084) iznose 141.958 kn, prihodi od zakupa i iznajmljivanja imovine (AOP 085) iznose 589.387 kn i naknade za korištenje nefinancijske imovine (AOP 086) u okviru kojih se na prihode od grobne naknade odnosi 791.691 kn, na prihode od spomeničke rente odnosi 8.749 kn te na prihode od naknade za korištenje nerazvrstanih cesta za postavljanje komunikacijske elektroničke infrastrukture korisnika HAKOM iznos od 831.935 kn koji uključuje i razliku naknade za razdoblje 28.12.2015. do 28.12.2019. godine. Prihodi od kamata na dane zajmove (AOP 090) ostvareni su u iznosu od 11.712 kn, a odnose se na prihode od kamata na dane zajmove neprofitnim organizacijama, građanima i kućanstvima (AOP 092) tj. na kamate vezane uz obročnu otplatu komunalnog doprinosa.

U okviru ostvarenih prihoda od zateznih kamata (AOP 078) na prihode Dječjeg vrtića Viškovo odnosi se 3.326 kn.

**Bilješka broj 5.**

**Prihodi od upravnih i administrativnih pristojbi i pristojbi po posebnim propisima i naknada (AOP 105)** ostvareni su u iznosu od 14.927.411 kn, odnosno 24% manje u odnosu na 2018. godinu.

**Upravne i administrativne pristojbe (AOP 106)** izvršene su u iznosu od 51.225 kn, odnosno 16,8% manje u odnosu na 2018. godinu. Odnose se na **županijske, gradske i općinske pristojbe i naknade (AOP 108)** u iznosu od 2.474 kn, **ostale upravne pristojbe i naknade (AOP 109),** odnosno na prihode od prodaje državnih biljega koji su izvršeni u iznosu od 21.407 kn te na **ostale pristojbe i naknade (AOP 110),** odnosno na boravišne pristojbe i pristojbe za prenamjenu poljoprivrednog zemljišta koje su ostvarene u ukupnom iznosu od ukupno 27.344 kn.

**Prihodi** **po posebnim propisima (AOP 111)** ostvareni su u iznosu od 2.533.097 kn, odnosno 6,2% manje u odnosu na 2018. godinu. U okviru istih **prihodi od vodnog** **gospodarstva (AOP 113)** ostvareni su u iznosu od 47.733 kn i za 8% su veći u odnosu na prethodnu godinu, dok je na **ostalim nespomenutim prihodima (AOP 116)** kojisu ostvareni u iznosu od 2.485.364 kn zabilježeno smanjenje od 6,4% u odnosu na 2018. godinu zbog smanjene realizacije prihoda od naknada za štete, prihoda iz cijene komunalnih usluga jer se u cijeni komunalnih usluga KD Čistoća više ne ostvaruju prihodi namijenjeni razvoju komunalnih usluga te ostalih prihoda po posebnim propisima koji se najvećim dijelom odnose na naplaćene troškove nastale u provedenim ovršnim i sličnim postupcima.

Od ukupno ostvarenih **ostalih nespomenutih prihoda (AOP 116)** na konsolidirane prihode proračunskih korisnika odnosi se 1.623.607 kn od kojih prihodi Dječjeg vrtića Viškovo iznose 1.547.629 kn te prihodi JU knjižnice i čitaonice Halubajska zora 75.978 kn. U odnosu na izvršenje u istom razdoblju 2018. godine ovi prihodi proračunskih korisnika manji su ukupno za 171.199 kn ili 6,4%. Navedeno smanjenje je rezultat smanjenja prihoda od sufinanciranja cijene usluga i drugih nespomenutih prihoda Dječjeg vrtića Viškovo, koji su manji za 25.154 kn te povećanja prihoda JU Knjižnice i čitaonice Halubajska zora od članarina i zakasnina u iznosu od 3.400 kn na ime povećanja iznosa članarina.

**Komunalni doprinosi i naknade (AOP 119)** izvršeni su u iznosu od 12.343.089 kn što je 26,8% manje u odnosu na 2018. godinu. U okviru toga, **komunalni doprinosi (AOP 120)** su izvršeni u iznosu od 2.352.970 kn, odnosno 31,6% manje u odnosu na ostvarenje u 2018. godini što je uglavnom posljedica smanjenja obračuna komunalnih doprinosa vezanih uz legalizaciju objekata te gradnju novih objekata te nemogućnosti naplate ovršenih potraživanja, dok su prihodi od **komunalnih naknada (AOP 121)** ostvareni u iznosu od 9.990.119 kn, odnosno 25,6% manje u odnosu na izvršenje u 2018. godini u kojoj su naplaćena cjelokupna zaostala potraživanja iz prethodne 2017. godine od tvrtke Eko plus. Ukoliko se navedeni prihodi isključe iz usporedbe, realno su prihodi od komunalne naknade u 2019. godini ostvareni s povećanjem od 1,6% u odnosu na tekuće prihode za 2018. godinu.

**Bilješka broj 6.**

Prihodi od prodaje proizvoda i robe, te pruženih usluga i prihodi od donacija (AOP 123) ostvareni su u iznosu od 492.434 kn, a u okviru istih konsolidirani su prihodi proračunskih korisnika u iznosu od 109.532 kn. Ukupno, ovi prihodi odnose se na:

* prihode za usluge naplate naknade za uređenje voda od Hrvatskih voda u iznosu od 370.261 kn, dok su po osnovi prijenosa EU sredstva ostvarene donacije proračuna od Regionalne razvojne agencije Porin u iznosu od 12.641 kn za provođenje projekta Lokalno partnerstvo za poticanje zapošljavanja
* tekuće donacije ostvarene za aktivnosti Dječjeg vrtića Viškovo u iznosu od 7.711 kn
* kapitalnu donaciju Zaklade „Hrvatska za djecu“ za provedbu projekta „Pokret, osjet, igra“ Dječjeg vrtića Viškovo u iznosu od 96.849 kn namijenjenu za uređenje prostora za djecu s posebnim potrebama te kapitalnu donaciju knjiga u iznosu od 4.972 kn za JU Knjižnicu i čitaonicu Halubajska zora.

**Bilješka broj 7.**

Kazne, upravne mjere i ostali prihodi (AOP 134) ostvareni su u ovom izvještajnom razdoblju u iznosu od 500,00 kn.

**Bilješka broj 8.**

**Rashodi poslovanja (AOP 148)** ostvareni su u visini od 44.903.644 kn tj. za 12,1% više u odnosu na ostvarenje u 2018. godini. Najveći udio u rashodima poslovanja imaju materijalni rashodi i naknade građanima i kućanstvima. Struktura izvršenih rashoda poslovanja i indeks odstupanja iskazani su u tablici u nastavku, kao i obrazloženje odstupanja unutar pojedinih skupina rashoda.

|  |  |  |  |  |
| --- | --- | --- | --- | --- |
| KONTO | Naziv konta | 01.-12.2018. | 01.-12.2019. | Index |
| Iznos |  % udjela | Iznos | % udjela |
| 31 | Rashodi za zaposlene | 10.052.201,00 | 25,09 | 10.908.535,00 | 24,29 | 108,5 |
| 32 | Materijalni rashodi | 11.209.498,00 | 27,98 | 13.638.173,00 | 30,37 | 121,7 |
| 34 | Financijski rashodi | 422.729,00 | 1,06 | 387.802,00 | 0,86 | 91,7 |
| 35 | Subvencije | 2.968.770,00 | 7,41 | 2.989.371,00 | 6,66 | 100,7 |
| 36 | Pomoći unutar općeg proračuna | 251.709,00 | 0,63 | 567.432,00 | 1,26 | 225,4 |
| 37 | Naknade građanima i kućanstvima | 11.190.684,00 | 27,94 | 11.297.581,00 | 25,16 | 101,0 |
| 38 | Ostali rashodi | 3.961.607,00 | 9,89 | 5.114.750,00 | 11,39 | 129,1 |
|  | **UKUPNO** | **40.057.198,00** | **100,00** | **44.903.644,00** | **100,00** | **112,1** |

Od ukupno ostvarenih rashoda poslovanja na rashode poslovanja proračuna odnosi se 37.920.981 kn ili 84,4%, na rashode po osnovi prijenosa proračunskim korisnicima iz proračuna za financiranje rashoda poslovanja odnosi se 5.299.753 kn te na konsolidirane rashode poslovanja proračunskih korisnika koji se financiraju iz vlastitih izvora prihoda proračunskih korisnika odnosi se 1.682.910 kn.



**Bilješka broj 9.**

**Rashodi za zaposlene** **(AOP 149)** ostvareni su u visini od 10.908.535 kn ili 8,5% više u odnosu na 2018. godinu zbog povećanog broja zaposlenih i manjeg broja sati bolovanja na teret HZZO-a.

U okviru ovih rashoda **plaće (bruto)** **(AOP 150)** iznose 8.936.052 kn, **plaće za prekovremeni rad** **(AOP 153)** iznose 65.780 kn, **ostali rashodi za zaposlene (AOP 155)** iznose 521.807 kn i **doprinosi na plaće (AOP 156)** iznose 1.384.896 kn, a odnose se na plaće zaposlenih dužnosnika i službenika u općinskoj upravi te na rashode za zaposlenih sedam osoba na poslovima koji su vezani uz EU projekt za poticanje zapošljavanja žena „Zaželi“ - Program „Ruke pomažu“ i zaposlenika proračunskih korisnika. Rashodi za zaposlene dužnosnike i službenike u općinskoj upravi iznose ukupno 5.714.569 kn, a plaće zaposlenih kod proračunskih korisnika iznose ukupno 5.193.966 kn.

**Bilješka broj 10.**

**Materijalni rashodi (AOP 160)** sadrže naknade troškova zaposlenima, rashode za materijal i energiju, rashode za usluge, naknade troškova osobama izvan radnog vremena i ostale nespomenute rashode, a ostvareni su u ukupnom iznosu od 13.638.173 kn i za 21,7% su veći u odnosu na isto razdoblje 2018. godine, a u skladu s potrebama i dinamikom procesa rada u ovom razdoblju.

|  |  |  |  |  |
| --- | --- | --- | --- | --- |
| KONTO | Naziv konta | 2018. | 2019. | Index |
| Iznos | % udjela | Iznos | % udjela |
| 321 | Naknade troškova zaposlenima | 423.560,00 | 3,78 | 527.228,00 | 3,87 | 124,5 |
| 322 | Rashodi za materijal i energiju | 1.905.713,00 | 17,00 | 2.217.962,00 | 16,26 | 116,4 |
| 323 | Rashodi za usluge | 7.402.499,00 | 66,04 | 9.119.418,00 | 66,87 | 123,2 |
| 324 | Naknade troškova osobama izvan radnog odnosa | 38.203,00 | 0,34 | 91.306,00 | 0,67 | 239,0 |
| 329 | Ostali nespomenuti rashodi poslovanja | 1.439.523,00 | 12,84 | 1.682.259,00 | 12,33 | 116,9 |
|  | **UKUPNO** | **11.209.498,00** | **100,00** | **13.638.173,00** | **100,00** | **121,7** |

**Naknade troškova zaposlenima (AOP 161)** ostvarene su u ukupnom iznosu od 527.228 kn ili 24,5% više u odnosu na ostvarenje u 2018. godine, a odnose se na **naknade za službena putovanja (AOP 162)**, **naknade za prijevoz, za rad na terenu i odvojeni život (AOP 163),** na **stručno usavršavanje zaposlenika (AOP 164)**, te na **ostale naknade (AOP 165)** za zaposlene dužnosnike i službenike u općinskoj upravi i kod proračunskih korisnika. Od ukupnih naknada troškova zaposlenima na proračunske korisnike odnosi se 258.106 kn ili udjelom od 49%. Do povećanja ove grupe rashoda došlo je zbog većih izdataka za stručno usavršavanje i službena putovanja koji su dijelom realizirani u okviru projekata financiranih iz EU-sredstava.

**Rashodi za materijal i energiju (AOP 166)** ostvareni su u ukupnom iznosu od 2.217.962 kn ili 16,4% više u odnosu na 2018. godinu, a odnose se na **uredski materijal i ostale materijalne rashode (AOP 167)** koji su povećani za 11,8%, **materijal i sirovine (AOP 168)** koji su manji **za 5,9%,** zatim na rashode za **energiju (AOP 169)** koji su povećani za 29,4% kao posljedica većeg utroška električne energije za grijanje u određenim poslovnim objektima i za javnu rasvjetu kao i zbog proširenja javne rasvjete, **materijal i dijelove za tekuće i investicijsko održavanje (AOP 170)**, **sitni inventar i auto gume (AOP 171)** koji je realiziran u iznosu od 37.864 kn i **službenu i radnu odjeću i obuću (AOP 173).** Od ukupno ostvarenih rashoda za materijal i energiju na rashode proračunskih korisnika odnosi se iznos od 923.346 kn ili udjelom od 42%.

**Rashodi za usluge (AOP 174)** izvršeni su u ukupnom iznosu od 9.119.418 kn ili 23,2% više u odnosu na 2018. godinu, a u okviru kojih su realizirani rashodi za **usluge telefona, prijevoza i pošte (AOP 175**), **usluge tekućeg i investicijskog održavanja (AOP 176)**, **usluge promidžbe i informiranja (AOP 177)**, **komunalne usluge (AOP 178)**, **zakupnine i najamnine (AOP 179)**, **zdravstvene i veterinarske usluge (AOP 180**), **intelektualne i osobne usluge (AOP 181)**, **računalne usluge (AOP 182)** te **ostale usluge (AOP 183)**. Povećanje rashoda za usluge u odnosu na isto razdoblje prošle godine posljedica je većih rashoda za održavanje prometnica, javnih površina i javne rasvjete te troškova komunalnih usluga u ovom izvještajnom razdoblju što je u skladu s planom i dinamikom izvođenja radova. Također, uzrok povećanja su i rashodi za promidžbene usluge na EU projektima – Znanjem do posla i Zaželi-Program zapošljavanja žena. Značajnije povećanje iskazano je kod **ostalih usluga (AOP 183)** i iznosi 37,8% više u odnosu na 2018. godinu. Razlog povećanja su povećani izdaci za grafičke usluge te za usluge snimanja općinskog područja u skladu s planom i preuzetim obvezama, kao i zbog povećanja rashoda za usluge Porezne uprave koje se naplaćuju za vođenje i naplatu poreza na dohodak.

U ukupnim rashodima za usluge proračunski korisnici sudjeluju s iznosom od 450.595 kn ili udjelom od 5%.

**Naknade troškova osobama izvan radnog odnosa (AOP 184)** izvršene se u iznosu od 91.306 kn i više su za 139%. U okviru toga, iznos od 12.020 kn odnosi se na rashode za obvezne doprinose i troškove prijevoza za osobe na stručnom osposobljavanju u Jedinstvenom upravnom odjelu Općine koji ovise o raspoloživim mogućnostima zapošljavanja osoba na stručnom osposobljavanju prema kriterijima Hrvatskog zavoda za zapošljavanje, dok se najveći dio rashoda u iznosu od 74.294 kn odnosi na troškove za službena putovanja i stručno usavršavanje osoba koje su vanjski suradnici na realizaciji projekata financiranih iz EU fondova – Znanjem do posla i Zaželi-Program zapošljavanja žena, dok se na proračunskog korisnika Dječji vrtić Viškovo odnosi 4.992 kn ili 5,5%.

**Ostali nespomenuti rashodi poslovanja (AOP 185)** ostvareni su u iznosu od 1.682.289 kn ili 16,9% više u odnosu na 2018. godinu, a u okviru kojih su realizirane **naknade za rad predstavničkih i izvršnih tijela, povjerenstava i slično (AOP 186)** uiznosu od 1.043.400 kn, **premije osiguranja (AOP 187)** u iznosu od 277.686 kn, **reprezentacija (AOP 188)** u iznosu od 118.663 kn, a preostali iznos rashoda odnosi se na **članarine i norme (AOP 189)**, **pristojbe i naknade (AOP 190),**  te na **ostale nespomenute rashode poslovanja (AOP 192)**. Odstupanja u odnosu na isto razdoblje prethodne godine rezultat su različite dinamike izvršavanja rashoda i potreba poslovnog procesa te primjene općinskih akata.

Proračunski korisnici ostvarili su u ovom razdoblju na ime ostalih nespomenutih rashoda iznos od ukupno 151.645 kn, što je 9% udjela u navedenim rashodima koji se odnose na rashode za premije osiguranja, reprezentaciju te na pristojbe, naknade i druge nespomenute rashode poslovanja proračunski korisnika.

**Bilješka broj 11.**

**Financijski rashodi (AOP 193)** ostvareni su u iznosu od 387.802 kn ili 8,3% manje u odnosu na 2018. godinu. U okviru toga **kamate za primljene kredite i zajmove (AOP 199)** iznose283.248 kn, a odnose se na kamate vezane uz otplatu dugoročnog kredita primljenog od Slatinske banke krajem 2013. godine u iznosima prema otplatnom planu te na interkalarne kamate vezane uz dugoročni kredit od Hrvatske banke za obnovu i razvitak, dok se preostali iznos od 104.554 kn odnosi na **ostale financijske rashode** **(AOP 207)** i toza **bankarske usluge i usluge platnog prometa (208)**, **zatezne kamate (AOP 210)** i **ostale nespomenute financijske rashode (AOP 211**). Rashodi za bankarske usluge povećani su za 267,3% zbog plaćanja naknade za kredit u iznosu od 66.250 kn prema ugovoru o dugoročnom kreditu koji je u ovoj godini zaključen s Hrvatskom bankom za obnovu i razvitak na iznos od 13.250.000 kn kredita.

Proračunski korisnici su u ovom izvještajnom razdoblju ostvarili financijske rashode koji se odnose na **zatezne kamate (AOP 210)** u iznosu od ukupno 13 kn.

**Bilješka broj 12.**

**Subvencije (AOP 212)** su ostvarene u iznosu od 2.989.371 kn ili 0,7% više u odnosu na ostvarene u 2018. godini, a odnose se na **subvencije trgovačkim društvima u javnom sektoru** za javni prijevoz u iznosu od 2.732.998 kn te na s**ubvencije trgovačkim društvima, zadrugama, poljoprivrednicima i obrtnicima izvan javnog sektora (AOP 216)** koje suvezane uz razvoj gospodarstva i smanjenje nezaposlenosti u iznosu od 256.373 kn. Subvencije se u pojedinom razdoblju realiziraju različitom dinamikom i u visini prema ugovorenim, odnosno preuzetim obvezama.

**Bilješka broj 13.**

**Pomoći dane u inozemstvo i unutar općeg proračuna** **(AOP 221)** ostvarene su u iznosu od 567.432 kn i odnose se na **tekuće pomoći proračunskim korisnicama drugih proračuna (AOP 231)** u iznosu od 258.816 kn i to za: Dom zdravlja PGŽ u iznosu od 111.835 kn, JU I. M. Ronjgov u iznosu od 59.981 kn, OŠ Sv. Matej u iznosu od 60.000 kn, Centar za poljoprivredu u iznosu od 20.000 kn, Općinski sud u Rijeci u iznosu od 5.000 kn i Hotelijersko-turističku školu u Opatiji u iznosu od 2.000 kn, te na **tekuće pomoći temeljem prijenosa EU sredstava (AOP 239)** u iznosu od 308.616 kn. Tekuće pomoći temeljem prijenosa EU sredstava isplaćene su općinama koje surađuju na EU projektima i to Općini Klana – 276.322 kn za projekt Ruke pomažu, Općini Bakar 18.755 kn i Općini Skrad 13.539 kn za projekt Znanjem do posla.

**Bilješka broj 14.**

**Naknade građanima i kućanstvima na temelju osiguranja i druge naknade (AOP 246)** izvršene su u iznosu od 11.297.581 kn ili 1% više u odnosu na 2018. godinu, a odnose se u cijelosti na **naknade građanima i kućanstvima iz proračuna (AOP 253)** i to najvećim dijelom za subvencioniranje smještaja djece u ustanovama predškolskog odgoja, kao i za druga prava mještana ostvarena temeljem općih akta, odnosno izdanih rješenja za socijalne i druge potrebe.

**Bilješka broj 15.**

**Ostali rashodi (AOP 257)** ostvareni su u iznosu od 5.114.751 kn ili 29,1% više od iznosa ostvarenog u 2018. godini, od čega **tekuće donacije (AOP 258)** koje se odnose nafinanciranje udruga i drugih korisnika proračunskih sredstva iznose 3.427.192 kn. **Kapitalne donacije (AOP 262)** iznose 8.000 kn, a dane su za nabavku opreme za TZ Viškovo. **Kazne, penali i naknade štete (AOP 266)** ostvarene su u iznosu od 61.869 kn, a odnose se na naknadu štete fizičkoj osobi temeljem sudske presude. Uz to, realizirane su **kapitalne pomoći (AOP 272)** u ukupnom iznosu od 1.617.690 kn, a odnose se na pomoći dane KD-u Vodovod i kanalizacija u iznosu od 979.375 kn za izgradnju vodovodnih ogranaka na području općine u skladu s preuzetim obvezama financiranja, pomoći KD-u Autotrolej u iznosu od 409.504 kn za nabavu autobusa i KD-u Čistoća za nabavu opreme i druga ulaganja u iznosu od 228.811 kn, a koje se financiraju iz namjenskih sredstava naplaćenih u cijeni komunalnih usluga na području općine.

**Bilješka broj 16.**

Ukupno je u ovom izvještajnom razdoblju 2019. godine ostvaren **višak prihoda poslovanja** **(AOP 282)** u iznosu od 11.391.574 kn.

U višku prihoda poslovanja ostvarenom u ovom izvještajnom razdoblju na višak proračunskog korisnika Dječjeg vrtića Viškovo odnosi se iznos od 404.145 kn i JU Knjižnice i čitaonice Halubajska zora iznos od 163.867 kn.

**Bilješka broj 17.**

Prihodi od prodaje nefinancijske imovine (AOP 289) ostvareni su u ovom izvještajnom razdoblju u iznosu od 363.618 kn, a odnose se na prihode od prodaje zemljišta (AOP 291) u iznosu od 344.291 kn, stambenih objekata na kojima je stečeno stanarsko pravo (AOP 302) u iznosu od 4.827 kn i prihoda od prodaje opreme (AOP 308) u iznosu od 14.500 kn. Iskazano odstupanje odnosi se uglavnom na prihode od prodaje zemljišta i u skladu je s iskazanim interesom za otkup zemljišta i provedenim imovinsko-pravnim postupcima u pojedinom razdoblju.

**Bilješka broj 18.**

**Rashodi za nabavu nefinancijske imovine (AOP 341)** ostvareni su u iznosu od 10.530.649 kn ili 314,3% više od izvršenja u istom razdoblju protekle godine što je posljedica različite dinamike ulaganja za nabavu dugotrajne imovine, a posebno za izgradnju objekata komunalne infrastrukture.

Od ukupno ostvarenih rashoda za nabavu nefinancijske imovine na rashode proračuna odnosi se 9.962.637 kn, a na konsolidirane rashode proračunskih korisnika 568.012 kn ili 5,7% i to na rashode Dječjeg vrtića Viškovo u iznosu od 404.145 kn i JU Knjižnice i čitaonice Halubajska zora u iznosu od 163.867 kn. Ovi rashodi su većim dijelom financirani na teret proračuna i to u iznosu od 297.483 kn za uređenje dvorišta i nabavku konvektomata za Dječji vrtić Viškovo i 93.895 kn za nabavku knjiga i opreme za Knjižnicu. Preostali rashodi u iznosu od 176.634 kn financirani iz vlastitih prihoda proračunskih korisnika.

**Rashodi za nabavu neproizvedene dugotrajne imovine** **(AOP 342**) ostvareni su u visini od 1.360.160 kn ili 159,3% više od izvršenja u istom razdoblju protekle godine, a odnose se na nabavu **zemljišta (AOP 343)** za izgradnju parkirališta u centru Viškova u iznosu od 389.623 kn, za cestu Trampi-Marinići u iznosu od 15.537 kn, za RZ Marišćina 279.180 kn, za novu školu Marinići 106.000 kn i za razne ceste 569.820 kn.

**Rashodi za nabavu proizvedene dugotrajne imovine (AOP 354)** ostvareni su u iznosu od 9.058.585 kn ili 350,7% više od izvršenja u istom razdoblju protekle godine, što je u skladu s planiranom dinamikom investicijskih ulaganja u pojedinim godinama a u okviru kojih rashodi za **građevinske objekte (AOP 355)** iznose od 5.587.616 kn, a odnose se na:

* **poslovne objekte (AOP 357)** koji su ostvareni u iznosu od 198.537 kn, a odnose se na troškove priključenja na električnu mrežu za Zavičajnu kuću zvončara
* **ceste i ostale prometne objekte (AOP 358)** koji su realizirani u iznosu od 4.069.198 kn za izgradnju spoja na spojnu cestu Brnasi-Dovičići, pristupnu cestu za RZ Ark Mihelić, izgradnju zidova i upojnih bunara na cestama, asfaltiranje nerazvrstanih cesta, rekonstrukciju ceste Mladenići-Saršoni i izgradnju kružnog raskrižja u naselju Saršoni
* **ostale** **građevinske objekte (AOP 359)** u iznosu od 1.319.881 kn za uređenje javne površine u Saršonima, izgradnju atletske staze na pomoćnom nogometnom igralištu, rekonstrukciju dječjeg igrališta u naselju Srokov Kal, uređenje stanice za električne bicikle u Ronjgima i proširenje javne rasvjete i nabavu autobusnih čekaonica.

Nadalje, **rashodi za postrojenja i opremu (AOP 360)** realizirani su u iznosu od 712.761 kn, a odnose se na nabavu **uredske opreme i namještaja (AOP 361)** koja je izvršena u iznosu od 158.314 kn i to:

* za nabavu računalne opreme u iznosu od 30.290 kn
* za nabavu uredskog namještaja u iznosu od 29.153 kn
* za nabavu aparata za registraciju radnog vremena, arhivskih polica i klima uređaja za staru školu Marčelji u iznosu od 65.163 kn
* za nabavku računalne opreme i uredski namještaj za proračunske korisnike 33.708 kn

Za nabavu **komunikacijske opreme (AOP 362)** ostvareno je 41.114 kn na nabavu nove telefonske centrale s pripadajućim telefonskim aparatima.

Za nabavu **opreme za održavanje (AOP 363)** utrošeno je 10.272 kn, za **medicinsku i laboratorijsku opremu (AOP 364**) utrošeno je 3.002 kn, za nabavu **uređaja, strojeva i opreme za ostale namjene (AOP 367)** utrošeno je 500.059 kn i to za komunalnu i drugu opremu na javnim površinama (košare za otpad na groblju, igrala za dječje igralište Srokov Kal, klupe i koševi za javnu površinu u Saršonima i prigodnu novogodišnju iluminaciju).

U okviru ove grupe rashoda iskazani su rashodi za nabavku opreme za proračunskog korisnika Dječji vrtić Viškovo u iznosu od 394.332 kn, a odnose se na nabavku konvektomata za kuhinju, igrala za dječju igraonicu i dvorište.

Za nabavu **prijevoznih sredstava (AOP 369)** utrošeno je 256.588 kn i to za nabavku električnih i brdskih bicikala za Bike sharing stanicu u Ronjgima 247.594 kn te 8.994 kn za nabavu bicikli za potrebe gerontodomaćica koje su zaposlene na poslovima EU projekta – Ruke pomažu.

Rashodi za **knjige, umjetnička djela i ostale izložbene vrijednosti (AOP 375)** izvršeni su u iznosu od 139.972 kn i u cijelosti se odnose na rashode za nabavu knjiga proračunskog korisnika JU Knjižnica i čitaonica Halubajska zora.

Rashodi za **nematerijalnu proizvedenu imovinu (AOP 382)** ostvareni su u iznosu od 2.361.648 kn ili 247,1% više od izvršenja u istom razdoblju protekle godine, a čine ih:

* rashodi za umjetnička, literarna i znanstvena djela (AOP 385) u iznosu od 122.375 kn koji se odnose na izmjene i dopune dokumenata prostornog uređenja Općine Viškovo
* rashodi za ostalu nematerijalnu proizvedenu imovinu (AOP 386) u iznosu od 2.239.273 kn koji se odnose na projektnu dokumentaciju za gradnju objekata (muzejski koncept za Zavičajnu kuću zvončara, novu osnovnu školu u Marinićima, oborinski kolektor Marinići, novi vrtić i jaslice u Viškovu, izgradnju prometnica, parkirališta, javnih površina i za druge manje projekte).

**Bilješka broj 19.**

**Rashodi za dodatna ulaganja na nefinancijskoj imovini (AOP 393)** ostvareni su u iznosu od 111.904 kn i odnose se na radove vezane uz dodatna ulaganja na objektu Dječjeg vrtića Viškovo.

**Bilješka broj 20.**

Kao rezultat razlike između ostvarenih prihoda od prodaje nefinancijske imovine i rashoda za nabavu nefinancijske imovine ostvaren je **manjak prihoda od nefinancijske imovine (AOP 399)** u iznosu od 10.167.031 kn.

**Ukupno ostvareni prihodi (AOP 403)** iznose **56.658.836 kn**, dok **ukupni rashodi (AOP 404)** iznose **55.434.293 kn** iz čega proizlazi **ukupni višak prihoda nad rashodima (AOP 405)** tekućeg razdoblja u iznosu od **1.224.543 kn.**

Od ukupno **ostvarenih prihoda (AOP 401)** na prihode proračuna odnosi se 54.799.292 kn, a na konsolidirane prihode proračunskih korisnika 1.859.544 kn. Od **ukupnih rashoda (AOP 404)**, na rashode proračuna odnosi se 53.574.749 kn, a na konsolidirane rashode proračunskih korisnika 1.859.544 kn. Prema tome, proračunski korisnici nemaju iskazan rezultat pa se **višak prihoda nad rashodima (AOP 405)** utvrđen u iznosu od **1.224.543 kn** u cijelosti odnosi na rezultat proračuna Općine Viškovo.

**Bilješka broj 21.**

**Primici od financijske imovine i zaduživanja (AOP 410)** ostvareni su u iznosu od 2.984.521 kn, a odnose se na:

* sredstva dugoročnog kredita Hrvatske banke za obnovu i razvitak koji su namijenjeni za financiranje infrastrukturnih projekata u iznosu od 2.881.492 kn,
* sredstva od povrata zajma KD Čistoća ostvarenog iz razvojnih sredstava u iznosu od 103.029 kn.

**Bilješka broj 22.**

**Izdaci za financijsku imovinu i otplate zajmova (AOP 518)** su u ovom izvještajnom razdoblju ostvareni u iznosu od 1.097.873 kn kao i u istom razdoblju protekle godine, a odnose se na **izdatke za** **otplatu glavnice primljenih kredita i zajmova (AOP 583)**, odnosno na **otplatu glavnice primljenih kredita i zajmova od tuzemnih kreditnih institucija izvan javnog sektora (AOP 598)** i to kredita primljenog od Slatinske banke krajem 2013. godine, a koji se redovito otplaćuje prema otplatnom planu kredita.

**Bilješka broj 23.**

Kao rezultat razlike između ostvarenih primitaka od financijske imovine i zaduživanja i izdataka za financijsku imovinu i otplate zajmova ostvaren je **manjak primitaka od financijske imovine i obveza (AOP 626)** u iznosu od 1.097.873 kn.

**Bilješka broj 24.**

Ukupno su ostvareni prihodi i primici (AOP 629) u iznosu od 59.643.357 kn, dok su rashodi i izdaci (AOP 630) izvršeni u visini od 56.532.166 kn, iz čega proizlazi višak prihoda i primitaka tekućeg razdoblja u iznosu od 3.111.191 kn pa zajedno s prenesenim manjkom prihoda i primitaka (AOP 634) iz protekle godine od 119.065 kn, proizlazi ukupni višak prihoda i primitaka raspoloživ u sljedećem razdoblju (AOP 635) u iznosu od 2.992.126 kn.

*II. Bilješke uz Izvještaj o rashodima prema funkcijskoj klasifikaciji*

**Bilješka broj 1.**

Pregled rashoda prema funkcijskoj klasifikaciji ukazuje da je najznačajnija grupa rashoda vezana uz obrazovanje (AOP 110), a koji u strukturi ukupnih rashoda imaju 33% udjela. U okviru tih rashoda s najvećim udjelom od 29,7% u ukupnim rashodima iskazani su rashodi za predškolsko obrazovanje. Također, značajniji udio imaju i rashodi vezani uz ekonomske poslove (AOP 031) i to 21% unutar kojih prevladavaju rashodi vezani uz cestovni promet (AOP 051) s udjelom u ukupnim rashodima od 17,9%. Sljedeća grupa rashoda, vezana uz usluge unapređenja stanovanja i zajednice (AOP 078) s udjelom od 15,2% ukupnih rashoda, odnosi se najvećim dijelom na ulaganja za poboljšanje uvjeta stanovanja i za druge komunalne pogodnosti (AOP 084). Za opće javne usluge (AOP 001) izvršeno je 17% ukupnih rashoda, a unutar toga izvršeni su rashodi za izvršna i zakonodavna tijela (AOP 002) te za ostale opće usluge (AOP 012) koje se najvećim dijelom odnose na rashode upravnih i stručnih općinskih tijela. Nadalje, na rashode za rekreaciju, kulturu i religiju (AOP 103) otpada 6% ukupnih rashoda. Preostali rashodi vezani uz zdravstvo (AOP 085), socijalnu zaštitu (AOP 125), zaštitu okoliša (AOP 071), te javni red i sigurnost (AOP 024) čine 7,8% ukupnih rashoda.

|  |  |  |  |  |
| --- | --- | --- | --- | --- |
| Br. oznaka | Opis | 2018. | 2019. | Index19./18. |
| Iznos | % udjela | Iznos | % udjela |
| 01 | Opće javne usluge | 8.782.866,00 | 20,6 | 9.427.221,00 | 17,0 | 107,3 |
| 03 | Javni red i sigurnost | 741.491,00 | 1,7 | 759.551,00 | 1,4 | 102,4 |
| 04 | Ekonomski poslovi | 6.204.507,00 | 14,6 | 11.616.128,00 | 21,0 | 187,2 |
| 05 | Zaštita okoliša | 613.146,00 | 1,4 | 921.763,00 | 1,7 | 150,3 |
| 06 | Usluge unapređenja stanovanja i zajednice | 5.972.217,00 | 14,0 | 8.424.752,00 | 15,2 | 141,1 |
| 07 | Zdravstvo | 337.678,00 | 0,8 | 329.251,00 | 0,6 | 97,5 |
| 08 | Rekreacija, kultura i religija | 1.953.205,00 | 4,6 | 3.351.533,00 | 6,0 | 171,6 |
| 09 | Obrazovanje | 16.589.440,00 | 38,9 | 18.304.733,00 | 33,0 | 110,3 |
| 10 | Socijalna zaštita | 1.404.661,00 | 3,3 | 2.299.361,00 | 4,1 | 163,7 |
|  | **UKUPNO** | **42.599.211,00** | **100,0** | **55.434.293,00** | **100,0** | **130,1** |

*III. Bilješke uz Izvještaj o promjenama u vrijednosti i obujmu imovine i obveza*

**Bilješka broj 1.**

Promjene u vrijednosti i obujmu imovine (AOP 001) u iznosu od 419.058 kn odnose se na smanjenje obujma proizvedene imovine u iznosu od 422 kn na ime neotpisane vrijednosti rashodovane opreme i promjene u obujmu financijske imovine proračuna, odnosno smanjenje potraživanja za prihode poslovanja (AOP 032) na ime izvršenih otpisa zastarjelih i nenaplativih potraživanja tijekom 2019. godine u iznosu od 371.287 kn. U okviru promjena u obujmu imovine konsolidiranjem je obuhvaćeno smanjenje obujma imovine u iznosu od 47.349 kn proračunskog korisnika JU Knjižnice i čitaonice Halubajska zora za vrijednost rashodovanih knjiga. Povećanje obujma neproizvedene dugotrajne imovine (AOP 020) u iznosu od 509.000 kn odnosi se na darovano zemljište od strane Republike Hrvatske za izgradnju prometnica.

*IV. Bilješke uz Izvještaj o obvezama*

**Bilješka broj 1.**

Stanje obveza na kraju izvještajnog razdoblja (AOP 036), odnosno na dan 31. prosinca 2019. godine iznosi 14.340.626 kn što je za 19,5% više u odnosu na početno stanje. U ukupnom iznosu obveza stanje nedospjelih obveza (AOP 090) iznosi 14.340.626 kn, a odnose se na obveze za rashode poslovanja u iznosu od 4.810.786 kn, za nabavu nefinancijske imovine u iznosu od 2.236.234 kn te na obveze za financijsku imovinu koje se odnose na dugoročni kredit Slatinske banke u iznosu od 4.412.115 kn i dugoročni kredit HBOR-a u iznosu od 2.881.491 kn što ukupno iznosi 7.293.606 kn.

Od ukupnih obveza sa stanjem na dan 31.12.2019. godine na obveze proračunskih korisnika odnosi se 507.944 kn ili 3,5%, a u tome na obveze Dječjeg vrtića Viškovo odnosi se 468.816 kn te na obveze JU Knjižnica i čitaonica Halubajska zora odnosi se 39.128 kn.

KLASA: 400-08/19-01/01

URBROJ: 2170-09-05/03-20-33

Mjesto i datum: ***Viškovo, 21. veljače 2020. godine***

Osoba za kontakt: ***Vesna Mrša, dipl. oec.***

 ***051/503-784***

 Zakonski predstavnik:

 OPĆINSKA NAČELNICA:

  M. P.

 ***Sanja Udović, dipl. oec.***

.